Parlementêre komitee verwelkom 0%-verhogingStudente buite die parlement. Foto: Twitter Die komitee het sy lof uitgespreek teenoor die regering, universiteitsleierskap en studenteverteenwoordigers dat hulle ŉ vriendskaplike ooreenkoms bereik het wat ten doel het om orde te herstel nadat bedrywighede by tersiêre instellings vir byna twee weke ontwrig is, het Yvonne Phosa, voorsitter van die komitee, in ’n verklaring gesê. “Die regering het ’n simpatieke, deelnemende ingesteldheid vertoon deur ’n manier te vind om ’n saak van nasionale belang te hanteer te midde van toenemende protesoptredes waartydens studente versoek het dat klasgeld geskrap moet word. Ons verwelkom die korttermyn-oplossing soos aangekondig deur pres. Zuma en erken ook dat die medium- en langtermynwerk voortgaan sodat ’n volhoubare oplossing gevind kan word,” het sy gesê. Die komitee beskou dit as ŉ noodsaaklike bousteen vir die inwerkingstelling van ŉ beleid vir gratis hoër onderwys vir studente wat behoeftig is maar akademies presteer. Volgens Phosa is dit belangrik om daarop te let dat die voorsiening van gratis hoër onderwys ŉ proses is en nie ŉ gebeurtenis wat oornag bewerkstellig kan word nie. Sy het egter gesê die proses moet bespoedig word. “Dit sal in die land se beste belang wees indien die proses bespoedig word.” Phosa het gesê die optogte was oor ŉ tydperk van nege dae meestal vreedsaam. Die komitee is egter bekommerd oor sekere “skelm elemente” binne die studentebevolking wat Vrydag tot geweld oorgegaan het tydens die saamtrek by die Uniegebou. “Ons veroordeel sulke dade van geweld met die minagting wat dit verdien. Die oortreders wat geëien is en diegene wat moontlik nog geëien sal word, moet die gevolge van hul optrede dra. Ons kan nie ’n situasie hê waar ’n vreedsame en wettige protes in die wiele gery word deur die optrede van ’n paar wetteloses nie,” het Phosa gesê.